Wiwit saking sajarah musiyum ing Jepang inggih punika pameran barang-barang sajarah ingkang dipunadani déning Biro Museum Kementerian Pendidikan Jepang nalika taun 1872. Biro Museum dipundhirikaken satunggal taun saderengipun minangka panyelenggara pameran-pameran. Aula ingkang nama Taiseiden wonten ing Yushima Seidō, Tokyo dipundadaosaken lokasi pameran. Wonten ing iklan saha tiket mlebet nalika punika, nama musiyum kaserat minangka Museum Monbusho. Taun dipunadani pameran mau salajengipun katetepaken dados taun jumenengipun Museum Nasional Tokyo. Miturut rencana, barang-barang ingkang dipunpameraken badhé dipunkintun ing Pameran Dunia Wina taun 1873. Saking nishiki-e ingkang nggambaraken pameran nalika punika, ruangan pameran dipunkebaki déning kotak-kotak etalase saking kaca, lukisan, karya kaligrafi, barang-barang seni, artefak, spésimèn, herbarium, saha opsetan kéwan. Ing antawising barang ingkang dipunpameraken wonten penghias payon shachihoko emas saking Pura Nagoya. Miturut rencana, pameran dipunwiwiti tanggal 10 Maret 1872 saha naming 20 dinten. Pangunjung ingkang kapingin ningali kathah sanget, saéngga kedah dipunwatesi. Saéngga pameran dipunpungkasi dumugi pungkasan April 1872. Total cacahing pangunjung dipunprakirakaken dumugi 150.000 tiyang.